Ho bohlokwa ho hopola hore ka bophara, dilemo tseo re fumaneng topollo ka tsona, ke nako eo moruo kapa kgwebo lefatsheng e etellestweng pele ke dimmaraka. Ketellopele ya dimmaraka e hatella le ho bolaya bophelo, hobane e laola setso, tumelo, tsebo, dipolotiki mme hodimo ha tsena, ebe e thuswe ka sesole le dikgoka ke mafatshe a nang le matla. Hopola hore phetoho ya lefatshe kamora howa ha lebota la Berlin, le ho fela ha matla ha Russia, e entse hore ho be le thuto ereng kgwebo lefatsheng etla etswa ka tsela e lenngwe feela. Ke ka hoo dimmaraka di fumaneng matla a tshabehang dilemong tsena moo ebileng le mebuso e bonahalang e sena matla ho laola matlo a hwebang a phatlalletseng ka lefatshe kaofela.7 Thuto e tlatsitsweng lefatsheng ke hore ‘ha ho na tsela enngwe’ ya kgwebo mme dinaha di qobellwa ho latela melao e etswang ke matlo a kgwebo le ho feta dinaha tse kopaneng (Lapavitsas 2014:10–13). Lefatshe le fetohile. Matla a tjheleteng, dimmaraka di hatelletse dikarolo tsohle tsa bophelo.